b'\n_START_ARTICLE_\nIvan Buljov\xc4\x8di\xc4\x87\n_START_PARAGRAPH_\nIvan Buljov\xc4\x8di\xc4\x87 (Subotica, 27. prosinca 1936. - Subotica, 10. sije\xc4\x8dnja 2004.)je bio ba\xc4\x8dki hrvatski \xc5\xa1ahist i profesor glazbe. Nosio je naslov me\xc4\x91unarodnog majstora. Bio je dr\xc5\xbeavni reprezentativac. \xc5\xbdivio je u srijemskom selu \xc4\x8cortanovcima._NEWLINE_Majstorski je naslov izborio 1965. godine. Nakon devet godina, 1974. postao je nositelj naslova me\xc4\x91unarodnog \xc5\xa1ahovskog majstora. Deseterostruki je prvak Vojvodine._NEWLINE_Bio je \xc4\x8dlanom \xc5\xa0K Spartaka iz Subotice, \xc4\x8diju je osnovao \xc5\xa1ahovsku \xc5\xa1kolu. Osim toga, bio je \xc4\x8dlanom Novosadskog \xc5\xa1ahovskog kluba. (1973. - 1982. i 1987. - 1994.) Sa Buljov\xc4\x8di\xc4\x87em u svojim redovima Somborski \xc5\xa1ahovski klub osvojio je 5. mjesto u Prvoj ligi u Jugoslaviji kad je bila svjetskom \xc5\xa1ahovskom velesilom. Igrao je i za \xc5\xa1ahovski klub Pali\xc4\x87._NEWLINE_Kao dr\xc5\xbeavni reprezentativac bio je drugom pri\xc4\x8duvom na europskom prvenstvu 1965. u Hamburgu, kad je Jugoslavija bila doprvak, odmah iza SSSR-a.'